Անտոն Օնդրուշ

Անտոն Օնդրուշ (սլովակ.՝ Anton Ondruš, 27 մարտի, 1950, Սոլչանի, Չեխոսլովակիա), սլովակ նախկին պրոֆեսիոնալ ֆուտբոլիստ, որը խաղացել է կենտրոնական պաշտպանի դիրքում։ 1970-ական թվականներին համարվել է լավագույն կենտրոնական պաշտպաններից մեկը Եվրոպայում։ 1976 թվականի Եվրոպայի չեմպիոն, 1980 թվականի Եվրոպայի առաջնության բրոնզե մեդալակիր։


== Կարիերա ==


=== Ակումբային ===
Անտոն Օնդրուշը Բրատիսլավայի «Սլովան» ակումբի սան է։ Նա իր կարիերան սկսել է որպես հարձակվող, սակայն այդ դիրքում խաղալով՝ առանձնակի հաջողության չի հասել։ Կարծիք կար, որ դանդաղաշարժ ու անվճռական լինելու պատճառով Օնդրուշը չի կարող խաղալ թիմում, սակայն մարզիչ Յոզեֆ Վենգլոշը նրան տեղափոխում է կենտրոնական պաշտպանի դիրք, որտեղ նա սկսում է լավ խաղ ցուցադրել և շուտով դառնում է անփոխարինելի խաղացող։ «Սլովանի» կազմում նա երկու անգամ դարձել է Չեխոսլովակիայի չեմպիոն, իսկ 1973/1974 մրցաշրջանում թիմը դառնում է Չեխոսլովակիայի չեմպիոն և հաղթում Չեխոսլովակիայի գավաթի առաջնությունում։ Երկար ժամանակ Անտոն Օնդրուշը եղել է «Սլովանի» ավագը։ 1977/1978 մրցաշրջանի մի մասը նա անցկացրել է «Դուկլա» (Բանսկա Բիստրիցա) ակումբում, ապա վերադարձել է «Սլովան»։ Չեխոսլովակիայի լիգայում մասնակցել է 226 խաղի և խփել 38 գոլ։
1981 թվականից Անտոն Օնդրուշը խաղացել է արտասահմանյան ակումբներում՝ բելգիական «Բրյուգգեում», ֆրանսիական «Տոնոնում», շվեյցարական «Բիլում»։ Ֆուտբոլիստի կարիերան ավարտել է 1989 թվականին։


=== Հավաքականում ===
Անտոն Օնդրուշի դեբյուտը Չեխոսլովակիայի հավաքականում կայացել է 1974 թվականի մարտի 27-ին ԳԴՀ-ի հավաքականի դեմ ընկերական խաղում, որն անցկացվել է Դրեզդենում։ Իսկ սեպտեմբերի 25-ին նույն մրցակցի դեմ խաղում Օնդրուշը խփել է իր առաջին գոլը հօգուտ հավաքականի։ Անտոն Օնդրուշը եղել է Չեխոսլովակիայի հավաքականի ավագը 1976 թվականի Եվրոպայի առաջնության ժամանակ, որում հաղթել է Չեխոսլովակիայի հավաքականը։ Առաջնության կիսաեզրափակչում, որտեղ Չեխոսլովակիայի հավաքականը խաղում էր Նիդերլանդների հավաքականի դեմ, Անտոն Օնդրուշը բացել է հաշիվը, ապա գոլ խփել սեփական թիմի դարպասը։ Այնուամենայնիվ, ավելացված ժամանակում Չեխոսլովակիայի հավաքականին հաջողվել է հաշիվը դարձնել 3:1 հօգուտ իրենց։
Եզրափակիչ խաղը, որին մասնակցել են Չեխոսլովակիայի հավաքականները, ավարտվել է հետխաղյա տուգանայինների շարքով. Օնդրուշը, ինչպես և Չեխոսլովակիայի հավաքականի մյուս ֆուտբոլիստները, իրացրել է իր հարվածը՝ դառնալով այն ինը ֆուտբոլիստներից մեկը, ովքեր մասնակցել են միջազգային խոշոր առաջնությունում հետխաղյա տուգանայինների առաջին շարքի իրացմանը։ Անտոն Օնդրուշը մասնակցել է 1980 թվականի Եվրոպայի առաջնության բոլոր խաղերին, իսկ հունիսի 21-ին տեղի է ունեցել առաջնության 3-րդ տեղի համար խաղը, որում Չեխոսլովակիայի հավաքականը հաղթել է Իտալիայի հավաքականին։ Այդ խաղը դարձել է վերջինը, որին մասնակցել է Անտոն Օնդրուշը Չեխոսլովակիայի հավաքականի կազմում։
Ընդհանուր առմամբ Չեխոսլովակիայի հավաքականի կազմում Անտոն Օնդրուշն անցկացրել է 58 հանդիպում, որոնցից 30-ին մասնակցել է թիմի ավագի կարգավիճակով և խփել է 9 գոլ։


== Ձեռքբերումներ ==
Եվրոպայի չեմպիոն - 1976
Եվրոպայի առաջնության բրոնզե մեդալակիր - 1980
Չեխոսլովակիայի չեմպիոն (2) - 1973/74, 1974/75
Չեխոսլովակիայի գավաթակիր - 1973/74


== Ծանոթագրություններ ==


== Արտաքին հղումներ ==
Էջը Չեխա-Մորավիական ֆուտբոլային միության կայքում Archived 2008-06-15 at the Wayback Machine. (չեխ.)
Վիճակագրությունը ՖԻՖԱ-ի կայքում Archived 2013-01-23 at Archive.is (անգլ.)
Վիճակագրությունը National Football Teams կայքում (անգլ.)